Nemat Shafik

**Nemat Shafik**, tamén coñecida como Minouche Shafik, é unha aristócrata nada en 1962, de nacionalidades exipcia, británica e estadounidense. É vicegobernadora do Banco de Inglaterra encargada de mercados e servizos bancarios, e membro do Comité da Política Monetaria do Banco de Inglaterra.  

Foi subdirectora xerente do Fondo Monetario Internacional de 2011 a 2014, tras ser secretaria permanente do Departamento de Desenvolvemento Internacional do Reino Unido (DFID) desde marzo de 2008.   

Ocupou cargos de responsabilidade en organizacións internacionais e impartiu clases, tendo publicado amplamente sobre a globalización, os mercados emerxentes, investimento privado, medio ambiente, desenvolvemento internacional, Oriente Medio e África.

## Traxectoria 
### Primeiros anos e formación 
Nada en 1962 en Alexandría, a súa familia deixou Exipto nos anos 60 e trasladouse aos Estados Unidos. Ela regresou a Exipto para estudar; ingresou na Universidade Americana de Alexandría (Shutz), e volveu aos EEUU para estudar na Universidade de Massachusetts, onde se licenciou en Economía e Política. Despois de dous anos traballando en temas de desenvolvemento en Exipto na Axencia dos Estados Unidos para o Desenvolvemento Internacional (USAID) no Cairo, obtivo un máster na London School of Economics e un doutoramento no St. Anthony's College da Universidade de Oxford.

### Vida laboral 
Shafik incorporouse ao Banco Mundial despois de Oxford e ocupou diversos postos. No departamento de investigación traballou na elaboración de modelos e previsións económicas e en cuestións ambientais. Posteriormente traballou sobre a macroeconomía de Europa do Leste e en Oriente Medio, onde publicou varios libros e artigos sobre o futuro económico da rexión, a economía da paz, mercados laborais, integración rexional e cuestións de xénero.  

Converteuse na vicepresidenta máis nova do Banco Mundial, aos 36 anos. Dirixiu traballos do banco no sector privado e infraestruturas, mellorando o rendemento da carteira de proxectos de 50.000 millóns de dólares, e acumulou unha carteira crecente de 1.000 millóns de dólares anuais en investimentos. Tamén formou parte do equipo executivo da Corporación Financeira Internacional, onde foi responsábel da integración dos consellos estratéxicos e investimentos de capital privado nos sectores das telecomunicacións, petróleo, gas e minería, e PEMES.  

Foi chamada polo Goberno do Reino Unido para o Departamento de Desenvolvemento Internacional (DFID), en calidade de Directora Xeral de Programas Nacionais, manexando as oficinas e o financiamento do DFID no estranxeiro, incluíndo as de África, Oriente Medio, Asia, América Latina e Europa do Leste. A partir de 2008, converteuse en Secretaria Permanente do DFID, onde dirixe o programa de axuda bilateral en máis de 100 países, as políticas de financiamento multilateral e as relacións coas organizacións internacionais, sendo ao mesmo tempo responsábel de 2.400 empregados e un orzamento de 38.000 millóns de libras esterlinas. Comparece regularmente ante o Parlamento británico. Durante o seu mandato, o DFID foi descrito pola Organización para a Cooperación e o Desenvolvemento Económico (OCDE) como *"líder no desenvolvemento a nivel internacional".*

Desde 2017 dirixe a London School of Economics.

En 2021 publicou o libro *What We Owe Each Other: A New Social Contract*.

### Recoñecementos 
Shafik foi nomeada "Muller do Ano GG2" en 2009, na undécima edición anual dos premios *GG2 Leadership and Diversity Awards*, administrados polo grupo *Asia Media and Mercadotecnia*. Recibiu a Orde do Imperio Británico e é Membro da Academia Británica. 

### Filantropía 
Shafik presidiu o *Grupo Consultivo de Axuda aos Pobres*, o *Programa de Asistencia á Xestión do Sector Enerxético*, o *Programa Mundial de Auga e Saneamento*, a *Alianza de Cidades,* *InfoDev*, o *Servizo de Asesoramento sobre Infraestruturas Públicas e Privadas*, e o *Foro Mundial de Gobernanza Empresarial.* 

Foi fundamental no lanzamento do *Consorcio de Infraestruturas de África*, e formou parte de varios consellos, entre eles o Grupo Consultivo de Oriente Medio do FMI, e o Foro de Investigación Económica para o Mundo Árabe, Irán e Turquía. Tamén participa activamente no consello de administración como mentora da *Minority Ethnic Talent Association*, que axuda a grupos sub-representados a ascender a postos de liderado na administración pública.      

## Vida persoal 
Ten dous fillos xemelgos e tres fillastros co seu segundo marido, Raffael Jovine, biólogo formado no MIT, que investiga o uso de algas para frear o quecemento global e a crise do cambio climático . Shafik fala inglés, árabe (árabe exipcio) e francés.

## Notas 
## Véxase tamén 
### Outros artigos 
* London School of Economics

### Ligazóns externas 
* Auga e saneamento - Desenvolvemento Sustentábel (un.org; en castelán)
* infoDev | Innovation and Entrepreneurship (Banco Mundial; en inglés)
* Infraestructuras e alianzas público-privadas (bancomundial.org; en castelán)
* ESMAP . Energy Sector Management Assistance Program (en inglés)
* Grupo consultivo de axuda á poboación máis pobre. (Banco Mundial; en inglés / castelán)
* Civil Service Accelerated Development Schemes - GOV.UK (www.gov.uk; en inglés)